Žarnow

ŽarnowSorno/Žarnow w Archiwje zhubjenych wsow   (prjedy tež Serbski Žarnow;  Sorno, do 1937 Wendisch Sorno) bě delnjołužiska cyrkwinska wjes blisko Złeho Komorowa z gmejnskim dźělom Zasrjew. Wjes ležeše něhdźe sydom kilometrow sewjerowuchodnje Złokomorowskeho stareho města při prawym, sewjernym brjoze Žarnowskeho Halštrowa, rěčneho promjenja Čorneho Halštrowa. Wona měješe so w lětach 1971–73 za Sedličansku brunicowu jamu wopušćić. Po hamtskich podaćach je so wot lěta 1965 sem cyłkownje 340 wobydlerjow Žarnowa a Zasrjewa přesydliło, zwjetša do Ranja, Sedlišća a Złeho Komorowa.

 Stawizny 
mini|upright|Wołtar ze Žarnowskeje cyrkwje (17. lětstotk, 1993 restawrowany, dźensa w Złokomorowskim muzeju)
Prěnje pisomne naspomnjenje jako Sornow pochadźa z lěta 1370. Ze serbšćiny pochadźace wjesne mjeno je wotwodźene wot słowa „žern-“ abo „žorn-“ za z ruku wjerćany młyn. Wot sydlišćoweje formy sem jednaše so wo wutwarjeny nawsowc, kiž słušeše do Złokomorowskeho knjejstwa, kotrež bu wokoło 1450 přetworjene na kursakski hamt.

Tež cyrkwinsce słušeše Žarnow hač do lěta 1574 do Złokomorowskeje ewangelskeje wosady, doniž so Žarnowskej kapałce status wosadneje cyrkwje njespožči. Tam so hač do lěta 1830 tež w serbskej rěči prědowaše. Dźěl noweje wosady běše tež Zasrjew a wot lěta 1628 Lěska z filialnej cyrkwju. Posledni farar wopušći Žarnow w lěće 1967.

Stara tykowana cyrkwička bu w lětomaj 1747/48 natwarjena, měješe so pak w lěće 1897 wottorhnyć. Nowogotiski nowotwar woswjećichu dnja 1. decembra 1898.

 Wobydlerstwo 
Po podaćach Arnošta Muki rěčeše we 1880tych lětach wot cyłkownje 420 wobydlerjow 320 wšědnje serbsce, dokładnišo Złokomorowsku narěč. Do němskich swójbach słušachu fararjec, wučerska swójba kaž tež swójby kowarja a dweju młynkow. Serbska drasta nošeše so hišće hač do Druheje swětoweje wójny. Poslednich pjeć serbskorěčnych wobydlerjow zwěsći Arnošt Černik w lěće 1956.

Najwyšu ličbu wobydlerstwa měješe Žarnowska gmejna ze Zasrjewom w lěće 1950 po přićahu přesydlencow z něhdyšich wuchodnych stron Němskeje. Tehdy bydleše w gmejnje 653 wosobow, 1962 jenož hišće 463 a dwě lěće pozdźišo – přesydlenje bě so zahajiło – 346.

 Wobrazy 

 Žórła 


 Literatura 
 Lotar Balke: Sorno – Rosendorf. Aus der Vergangenheit zweier Lausitzer Dörfer, die volkswirtschaftlichen Erfordernissen weichen mußten. Bautzen, 1972.

 Wotkazaj 

Kategorija:Sydlišćo w Delnjej Łužicy
Kategorija:Pusta wjes w Braniborskej
Kategorija:Pusta wjes we Łužicy
Kategorija:Zły Komorow
Kategorija:Prěnje naspomnjenje 1370